ЩIыхьыцIэр ягъэлъапIэу
Мы гъэм илъэси 10 ирокъу ди республикэм и къалащхьэ Налшык «Зауэ щIыхьым и къалэ» цIэ лъапIэр къызэрыфIащрэ. Ди щыхьэрым иIэ хъуа щIыхьыцIэр ягъэлъапIэу, Дэшхуей хадэм ит фэеплъым ихъуреягъкIэ щыхасащ дей жыгыщIэу 30. Iуэху дахэм хэтащ къалэ администрацэм и IэщIагъэлIхэр, щIыпIэ администрацэм и Iэтащхьэм и къуэдзэ Атмурзаевэ Земфирэ я пашэу.
Фигу къэдгъэкIыжынщи, 1941-1945 гъэхэм екIуэкIа Хэку зауэшхуэм лIыгъэрэ хахуагъэрэ зэрахьэу хэтащ ди республикэм и цIыхухэр. Налшыкдэс мини 9-м щIигъум я псэр ятащ ди Хэку-анэм и хуитыныгъэм папщIэ. Хэку зауэшхуэм щызэрахьа лIыгъэмрэ хахуагъэмрэ щхьэкIэ, къалэм щыщ цIыхуи 8-м хуагъэфэщауэ щытащ «Совет Союзым и ЛIыхъужь» цIэ лъагэр, къалэдэс мини 10-м щIигъум иратащ нэгъуэщI къэрал дамыгъэ лъапIэхэр.
МафIае илъэсхэм къалэдэсхэм зэрахьа лIыгъэм папщIэ, 1985 гъэм Налшык къыхуагъэфэщауэ щытащ Хэку зауэ орденым и 1-нэ нагъыщэр. УФ-м и Президентым и УнафэкIэ 2010 гъэм Налшык къыфIащащ «Зауэ щIыхьым и къалэ» цIэ лъапIэри.
ЖЫЛАСЭ Маритэ.
